এ যেন বাঘের ঘরে ঘোগের বাসা! রবিবেলার ভোটপ্রচারে দিদি মমতা বন্দ্যোপাধ্যায়ের পাড়া চষে বেড়ালেন বৌদি দীপা দাশমুন্সি।
দক্ষিণ দিনাজপুরে যখন ভোট প্রচারে ব্যস্ত মমতা তখন হরিশ চ্যাটার্জি স্ট্রিটের গলি-তস্য গলি ঘুরে করজোড়ে ভোট চাইলেন ভবানীপুর বিধানসভা কেন্দ্রের জোট প্রার্থী দীপা। বহু ভোটারের বাড়িতে ঢুকে পড়লেন। শুধু যাননি মুখ্যমন্ত্রীর বাড়ি। রাত ৮টা পর্যন্ত মমতার পাড়াতেই দলীয় কর্মীদের নিয়ে ভোটারদের ‘মমতা’ চান প্রিয়রঞ্জন দাশমুন্সির ঘরণি। আর মুখ্যমন্ত্রীর পাড়ায় ভোটারদের মুখে জলকষ্টের কথা শুনে তাঁর মন্তব্য, ‘‘উন্নয়ন কোথায়? মুখ্যমন্ত্রীর পাড়ার মানুষেরাই তো জলকষ্টের মধ্যে রয়েছেন। এ তো প্রদীপের তলায় অন্ধকার!’’
এদিন বিকেল সওয়া ৫টা নাগাদ হরিশ চ্যাটার্জি স্ট্রিটে সিপিএমের দক্ষিণ-পশ্চিম কলকাতা জোনাল কমিটির কার্যালয়ে পৌঁছন দীপা। পুলিশ সূত্রের খবর, প্রথমে মুখ্যমন্ত্রীর বাড়ির সামনে মিছিলের অনুমতি দেওয়া হয়নি। পরে মিছিল থেকে কোনও স্লোগান দেওয়া হবে না, এই শর্তে মিছিলের অনুমতি পাওয়া যায়। সিপিএমের জোনাল কমিটির কার্যালয়ের সামনেই অপেক্ষা করছিলেন সিপিএম, কংগ্রেস, সিপিআইয়ের কর্মী-সমর্থকেরা। কার্যালয়ের ভিতরে দ্রুত সিপিএম নেতা পল্টু রায়চৌধুরীর সঙ্গে জরুরি আলোচনা সেরে নেন দীপা। আলোচনা শেষে জমায়েতের উদ্দেশ্যে দীপা বলেন, ‘‘কোনও স্লোগান নয়। পিসি-ভাইপো চোর— এসব নয়। শুধু জোট প্রার্থীকে ভোট দেওয়ার স্লোগান দেবেন। কোনও প্ররোচনায় পা দেবেন না।’’ একই কথা মাইকে  ঘোষণা করেন পল্টুও।
ঘোষণা শেষ হতেই শুরু হয়ে যায় মিছিল। লাল এবং তেরঙা পতাকার সামনে ও পিছনে কড়া পুলিশি প্রহরা। মুখ্যমন্ত্রীর বাড়ির সামনে বেষ্টনী তৈরি করে দাঁড়িয়ে ছিলেন পুলিশকর্মীরা। মুখ্যমন্ত্রীর বাড়ি সংলগ্ন এলাকায় ১৪৪ ধারা জারি করা থাকে। সেই চৌহদ্দি পেরোতেই স্লোগান ওঠে ‘চোর তৃণমূল দূর হটো’! ‘তৃণমূলের মন্ত্রীরা চোর’! হরিশ চ্যাটার্জি স্ট্রিট, প্রেমেন্দ্র মিত্র রোড, কালীঘাট রোড হয়ে ৬টার কিছু পরে মিছিল শেষ হয়। মিছিল শেষ হলেও প্রচার শেষ করেননি জোট প্রার্থী। ৩৩ নম্বর ডোম পাড়ায় ঢুকতেই তাঁকে জলকষ্টের কথা জানান বাসিন্দারা। সাকিনা হীরা বলেন, ‘‘শুধু ভোট চাইলে হবে না। জল দিতে হবে।’’ রেখা সিংহ বলেন, ‘‘বৌদি ভোট চাইলেন। দিদির পাড়ায় থাকি। দিদিকেই ভোট দেব। তবে বৌদিকে জলের সমস্যার কথা বলেছি।’’
দিদির পাড়ায় ঘোরার পর বৌদি বলেন, ‘‘ভবানীপুরে এখন মুখ্যমন্ত্রীর পরিজনেরা সিন্ডিকেট, প্রোমোটারি রাজ চালাচ্ছেন। বুথ দখলের চেষ্টা মানুষ রুখবেই। তাঁকে (মুখ্যমন্ত্রী) বলছি, ইঞ্চিতে থেমে থাকুন। ফুটে যাবেন না!’’